阿斯圖里亞斯親王阿方素 (1907–1938)

阿方素，全名阿方素·博·克斯丹奴·伊度亞度·法蘭西斯高·哥連慕·卡洛斯·安力基·尤金尼奧·費迪南·安東尼奧·韋南西奧·德·波旁ー巴騰堡，1907年至1933年係阿斯圖里亞斯親王，西班牙國王阿方素十三世同王后維多利亞·尤金妮亞共同嘅大仔。

生平 

阿方素1907年響馬德里王宮出世。無耐，佢就畀人立為阿斯圖里亞斯親王。佢響八歲嗰年證實患有血友病：因為佢阿媽維多利亞·尤金妮亞係血友病攜帶者。

1931年，西班牙第二共和國成立，阿方素同一家人流亡外國。1933年6月21號，因為佢揀咗同平民艾迪米拉·桑柏度ー羅貝托結婚，因而放棄自己同後人嘅王位繼承權；而佢亦得到另一個銜頭「可法東加伯爵」。

1937年5月8號，佢同艾迪米拉離婚。同年7月3號，佢同另一個平民瑪塔·以斯帖·羅格福ー艾圖薩拉響漢諾威結婚，但響第二年1月8號，兩個人離婚。佢同呢兩個女人都冇生仔；後嚟有個美國加州平民李昂自稱係佢嘅私生仔，仲改名叫阿方素·德·波旁·桑柏度。

1938年，當時響美國生活嘅佢話如果有人要求佢繼位做國王，佢會接受。呢個聲明推翻咗佢響1933年嘅決定；同時亦惹嚟佢老豆阿方素十三世嘅否認，同埋對佢講嘅嘢唔負上任何責任。

阿方素一世人幾乎響醫院渡過。因為佢唔單止有血友病，身體仲好差；又響一次外科手術之後陽痿。

1938年，阿方素響邁亞密炒車而死，終年31歲。雖然佢響出車禍後只係受咗輕傷，但由於佢有血友病，令到佢出現內出血而死。佢條屍直到1985年先至畀侄仔環卡洛斯一世葬響聖羅倫佐修道院。

西班牙波旁王朝
血友病患者
阿斯圖里亞斯親王